– Min datter føler sig dybt krænket over Nordjyllands Politis behandling af hendes sag. Og det samme gør jeg. Jeg er så gal, og det skal frem i lyset, hvordan politiet har håndteret, at en asylansøger midt om natten trængte ind i vores hus og ville forgribe sig på min datter.

Det siger husmor Majbrit Nielsen fra Ranum i Nordjylland.

Den 16. november vågnede hendes 14-årige datter pludselig op ved, at der stod en somalisk udseende mand på hendes værelse og nussede hendes fødder og ville kysse hende.

Pigen råbte op og fik skræmt asylansøgeren væk, og moderen fik tilkaldt politiet.

Se også: Syrisk og somalisk asylansøger trængte ind til sovende børn

– Men de gad ikke rigtig gøre noget, for nu var manden jo forsvundet. Og siden synes jeg, de har håndteret sagen helt forkert. De har simpelthen ikke gjort, hvad de skulle, da den formodede gerningsmand dagen efter blev fundet på Asylcenteret af lokale borgere. Da Asylcenteret ringede efter politiet og sagde, at de stod med den mistænkte, nægtede de at komme. Og Centeret måtte selv sørge for, at manden blev sendt videre til et andet asylcenter, og senere videre til Sandholmlejren, uden at han blev afhørt af Nordjyllands Politi eller blev konfronteret med min datter, som jo kunne udpege gerningsmanden.

Se også: Far redder lille datter: Jeg vågnede ved et frygteligt skrig

– Nu er der en lignende sag i Græsted i Nordsjælland, hvor en asylansøger er trængt indtil en familie og har forsøgt at voldtage en 8-årig pige. Jeg føler dybt med denne familie. I vores sag er der nu gået mere end en måned, og vi ved ikke, om politiet har fået afhørt den formodede gerningsmand, som nu også går rundt i Nordsjælland. For pokker hvad sker der? Kan politiet ikke finde ud af at kommunikere i sådan et lille land?

Artiklen fortsætter under fotoet:

Allerede om søndagen - dagen efter episoden- fandt lokale borgere fra Ranum den formodede gerningsmand på Asylcenteret, som indtil for kort tid siden lå få meter fra Majbrit Nielsens hus i den lille by. I dag er det lukket. Ifølge Majbrit Nielsen kontaktede asylcenteret politiet og bad dem komme.

Se også: Asylansøger sigtet for voldtægtsforsøg mod otte-årig: Mistænkes for nyt overfald

– Men politiet sagde, at de ikke havde ressourcer til at hente manden. Jeg forstår det ikke. Vi stod med den formodede gerningsmand, som de bare skulle hente, og som min datter skulle konfronteres med, så hun kunne se, om det var den rigtige mand.

Ekstra Bladet forsøgte i går gentagne gange forgæves at få en kommentar til Majbrit Nielsens kritik af politiet fra politikommissær Preben Nielsen fra Nordjyllands Politi, men han vendte ikke tilbage på trods af telefonbesked og sms-beskeder, og vagtchefen ved Nordjyllands politi ønskede ikke at forstyrre Preben Nielsen på hans friweekend.

Fredag bekræftede han til eb.dk, at en asylansøger er mistænkt for overfaldet.

- Han blev efterfølgende sendt til Sandholmlejren i Nordsjælland, hvor vi afventer, at politiet derovre skal afhøre manden, men da vi ikke har modtaget noget fra dem endnu, er det formentlig ikke sket endnu, siger politikommissær Preben Møller, som understreger, at manden endnu ikke er sigtet i sagen.